ORDE do 5 de marzo de 2007 pola que se convocan licenzas por estudos para o curso 2007-2008 destinadas a funcionarios docentes non universitarios e se aproban as súas bases de concesión.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/03/2007

A Lei orgánica 2/2006, do 3 de maio, de Educación, dedica o seu título III a salientar o protagonismo que debe adquirir o profesorado, cunha atención prioritaria á súa formación inicial e permanente, cuxa reforma debe levarse a cabo nos próximos anos, no contexto do novo espazo europeo de educación superior e co fin de dar reposta ás necesidades e ás novas demandas que recibe o sistema educativo. Ademais, aborda a mellora das condicións en que o profesorado realiza o seu traballo, así como o recoñecemento, apoio e valoración social da función docente.
Nesta liña, o artigo 102 determina que a formación permanente constitúe un dereito e unha obriga de todo o profesorado e unha responsabilidade das administracións educativas e dos propios centros, coa finalidade, entre outras, de contemplar a adecuación dos coñecementos e métodos á evolución das ciencias e das didácticas específicas. E, por outra parte, o artigo 105, de medidas para o profesorado de centros públicos, dispón na alínea 2.d), que a Administración educativa disporá o desenvolvemento de licenzas retribuídas, de acordo coas condicións e requisitos que establezan, coa finalidade de estimular a realización de actividades de formación e de investigación e innovación educativas que revertan en beneficio directo do propio sistema educativo.
Nalgúns casos a formación programada a través de actividades curtas e puntuais para o profesorado non parece suficiente, por iso se considera conveniente ofertar esta modalidade formativa de máis longa duración para favorecer que o profesorado reforce, complete ou actualice a súa formación inicial ampliando a formación na súa especialidade, potenciando a súa formación nas linguas estranxeiras no exterior, realizando proxectos de investigación, elaborando materiais didácticos e mesmo acadando unha nova titulación, especialmente naqueles casos nos que é exixida pola normativa vixente.
Por todo o exposto, a Consellería de Educación e Ordenación Universitaria
DISPÓN:
Artigo 1º.-Obxecto.
1. Convócanse licenzas por estudos retribuídas para o curso 2007-2008 dirixidas a funcionarios docentes de carreira que pertenzan aos corpos detallados no artigo 2º, destinados actualmente e durante o próximo curso 2007-2008 en centros docentes, en equipos de orientación específicos, en centros de formación e recursos, nos servizos centrais da Consellería de Educación e Ordenación Universitaria e nos servizos provinciais de Inspección educativa, dependentes da Comunidade Autónoma de Galicia, segundo as condicións e a distribución por corpos e modalidades que se establecen e relacionan no anexo I desta orde.
2. Convócanse, así mesmo, licenzas sen retribución para os devanditos funcionarios que poderán ser concedidas por períodos de seis ou de doce meses ininterrompidos cada tres anos sempre que non o impidan as necesidades do servizo. Así, outorgaranse todas as licenzas sen retribución económica aos aspirantes que cumpran os requisitos xerais establecidos nesta convocatoria agás os sinalados nos puntos 6, 7 e 8 do artigo 3º.
Artigo 2º.-Candidatos.
Os corpos a que se refiren os artigos precedentes son os que se detallan a seguir:
a) Mestres.
b) Profesores de ensino secundario.
c) Catedráticos de ensino secundario.
d) Profesores técnicos de formación profesional.
e) Mestres de taller de artes plásticas e deseño.
f) Profesores de artes plásticas e deseño.
g) Catedráticos de artes plásticas e deseño.
h) Catedráticos de música e artes escénicas.
i) Profesores de música e artes escénicas.
j) Profesores de escolas oficiais de idiomas.
k) Catedráticos de escolas oficiais de idiomas.
l) Corpos e escalas docentes declaradas a extinguir.
m) Inspectores de educación e inspectores ao servizo da Administración educativa.
Artigo 3º.-Condicións.
Os candidatos das licenzas deberán reunir os seguintes requisitos agás as excepcións do artigo 1º, número 2:
1. Estar en situación de servizo activo e prestando servizos ininterrompidos durante os cursos 2005-2006 e 2006-2007, e no 2007-2008 seguir tendo destino en centros dependentes da Consellería de Educación e Ordenación Universitaria ou nos servizos provinciais de Inspección educativa.
2. Ter, como mínimo, tres anos de antigüidade como funcionario de carreira nos corpos e escalas que se detallan no artigo 2º desta orde. Para estes efectos computaranse os servizos ata o 31 de agosto de 2007.
3. Acreditar a posesión do título de perfeccionamento de lingua galega ou certificación equivalente, agás para os docentes que imparten lingua galega.
4. Non estar destinado en comisión de servizos durante o curso académico para o cal se solicita a licenza. Para tales efectos será de aplicación o disposto no artigo 11º.4 desta convocatoria.
5. Non estar destinado en adscrición temporal no exterior durante o curso 2006-2007 nin durante o período para o cal se solicita a licenza.
6. Obter como mínimo catro puntos no epígrafe 1.1 do baremo que figura no anexo III a esta convocatoria.
7. Non ter gozado de licenza por estudos retribuída outorgada pola Consellería de Educación e Ordenación Universitaria durante os oito últimos cursos acadé
micos. Para estes efectos computarase o presente curso 2006-2007.
8. O gozo dunha licenza por estudos é incompatible con programas europeos, estadías formativas en empresas e actividades formativas no estranxeiro ofertadas á marxe desta convocatoria; polo que, se unha persoa solicitante obtén praza en calquera destas convocatorias, deberá notificalo con carácter de urxencia e por escrito á directora xeral de Ordenación e Innovación Educativa.
Artigo 4º.-Solicitudes e documentación.
Todos os candidatos ás licenzas por estudos que se convocan deberán presentar a súa solicitude utilizando o modelo do anexo II e seguindo o procedemento establecido no artigo 5º.
No caso das licenzas non retribuídas presentarase unicamente a solicitude aludida, con indicación do período solicitado, e a acreditación de estar en posesión do título de perfeccionamento de lingua galega ou certificación equivalente.
Para as persoas solicitantes das licenzas retribuídas, á solicitude xuntaráselle a seguinte documentación:
-Para as modalidades 1, 2, 3, 4, 5 e 7: acreditación dos méritos académicos, profesionais ou de calquera índole que se considere conveniente alegar. Estes serán xustificados mediante os documentos que se especifican no anexo III desta orde.
-Para todas as modalidades: proxecto de tese, de estudos, de traballo de investigación ou de elaboración de materiais ou das actividades a realizar para o perfeccionamento de linguas que se pretenda realizar durante o período da licenza, segundo o contido do anexo IV.
Artigo 5º.-Documentación e prazo de presentación.
As solicitudes, xunto coa documentación expresada anteriormente, deberán presentarse no prazo dun mes, contado a partir do día seguinte ao da data de publicación desta orde no Diario Oficial de Galicia, a través do rexistro xeral da Consellería de Educación e Ordenación Universitaria, das súas delegacións provinciais ou mediante calquera dos procedementos establecidos no artigo 38.4º da Lei 30/1992, de réxime xurídico das administracións públicas e do procedemento administrativo común, sendo imprescindible que na instancia apareza a data de recepción no organismo público correspondente. Se o expediente é remitido por correo, é necesario que se presente en sobre aberto para que sexa datado e selado polo funcionario de correos antes de que se proceda á súa certificación. Todas as persoas participantes deberán presentar relación numerada e asinada da documentación entregada, seguindo a orde que aparece indicado anexo III. Non serán tidos en conta nin valorados os méritos e servizos
alegados e non xustificados debidamente, nin os que aleguen fóra do prazo ao que se refire este artigo.
Artigo 6º.-Valoración profesional da Inspección educativa.
O Servizo de Inspección de Educación da delegación provincial correspondente emitirá, logo da solicitude realizada pola presidencia da comisión, un informe segundo o modelo que aparece como anexo V a esta orde. No caso de inspectores de educación e inspec
tores ao servizo da Administración educativa, o informe expedirao a Subdirección Xeral de Inspección, Avaliación e Calidade do Sistema Educativo, segundo o anexo VI desta orde.
Artigo 7º.-Tramitación.
1. Os órganos encargados de elaborar os informes a que se refire o artigo 6º deberán remitilos á presidencia da comisión seleccionadora dentro dos dez días naturais seguintes ao da recepción da súa solicitude.
2. O informe dos profesores e profesoras solicitantes que estean destinados en comisión de servizos, liberados sindicais, etc., referirase ao período docente anterior ao destino en comisión de servizos.
3. O resultado deste informe traducirase nunha valoración global de 0 a 1 punto, segundo se especifica no número 2.2 do anexo III.
Artigo 8º.-Comisión de selección.
1. A selección das persoas candidatas realizaraa unha comisión integrada polos seguintes membros:
-Presidencia: a directora xeral de Ordenación e Innovación Educativa, ou persoa en quen delegue.
-Vogais: ata un máximo de catro, con categoría de subdirector xeral, xefe de servizo ou membro da Inspección educativa.
-Secretaría: unha persoa funcionaria da Consellería de Educación e Ordenación Universitaria, que actuará con voz e sen voto.
Os sindicatos integrantes da mesa sectorial de persoal docente non universitario poderán nomear unha persoa representante para asistir ás sesións da comisión.
A comisión poderá solicitar a incorporación de asesores ou asesoras especialistas aos seus traballos, limitándose estas persoas a prestaren a súa colaboración.
2. A comisión poderá dispoñer a constitución dunha subcomisión técnica especializada só para os efectos de colaborar na valoración dos méritos previstos nos puntos 2, 3 e 5 do baremo do anexo III.
Ás reunións desta subcomisión poderán asistir representantes das organizacións sindicais con representación na mesa sectorial de persoal docente.
3. Esta comisión estará incluída na categoría que corresponda para os efectos do previsto no artigo 26.2º do Decreto 144/2001, do 7 de xuño.
Artigo 9º.-Criterios de selección.
Para as licenzas retribuídas a comisión seleccionadora realizará unha preselección segundo a puntuación obtida conforme o baremo que figura como anexo III desta convocatoria. Para iso, a maiores dos méritos obxectivos, teranse os conta os seguintes criterios prioritarios en función da modalidade elixida.
1. Na modalidade 1 -tese de doutoramento- o criterio prioritario será a súa relación co currículo das áreas ou materias de todas as etapas educativas. Excluiranse automaticamente aquelas teses de doutoramento que non se atopen na fase final da súa elaboración.
2. Nas modalidades 2, 3 e 4 -primeira licenciatura, enxeñaría ou arquitectura; primeira diplomatura, enxeñaría técnica, arquitectura técnica; segunda
licenciatura, enxeñaría ou arquitectura- excluiranse as persoas solicitantes que no momento de presentar a documentación:
a) Teñan só pendente unha ou dúas materias para rematar a licenciatura, enxeñaría, arquitectura ou estudos equivalentes; primeira diplomatura, enxeñaría técnica, arquitectura técnica ou estudos equivalentes.
b) Teñan pendente, para rematar, ademais dun curso completo (ou número equivalente de materias) outras tres ou máis materias.
Para estes efectos consideraranse superadas todas as materias de que a persoa solicitante estea matriculada no momento de presentar a documentación ata un máximo dun curso completo.
Considerarase como unha materia aquela que ten a duración dun curso académico ou entre doce e quince créditos. A comisión poderá facer as equivalencias pertinentes segundo a duración deles.
3. Na modalidade 5 -proxectos-, estes centraranse en traballos de investigación directamente relacionados co ámbito de traballo docente das persoas solicitantes e coas necesidades do sistema educativo, tendo en conta o seguinte:
a) Realizaranse, preferentemente, sobre algún dos seguintes ámbitos:
-Elaboración de materiais curriculares relacionados coas distintas áreas e materias do currículo.
-Elaboración de materiais curriculares ou recursos educativos para favorecer a integración do alumnado inmigrante.
-Elaboración de recursos educativos multimedia interactivos.
-Elaboración de materiais curriculares que contribúan á utilización da lingua galega no ensino.
-Atención á diversidade.
-Orientación educativa, psicopedagóxica e profesional.
-Mellora da calidade da educación.
-Dirección e organización dos centros docentes.
-Aplicación das tecnoloxías da información e da comunicación ás áreas, materias e módulos do currículo.
-Mellora da competencia comunicativa nas linguas estranxeiras.
b) As licenzas de proxectos para os funcionarios dos corpos de inspectores poderán centrarse, ademais dos temas referidos anteriormente, en temas relacionados coas funcións da Inspección educativa.
c) No caso de que o proxecto de investigación ou innovación, nesta modalidade, sexa realizado por un equipo só poderá dispoñer de licenza retribuída a persoa que o coordine.
d) A comisión poderá convocar as persoas interesadas para a realización dunha entrevista.
4. Na modalidade 6, os grupos de traballo estarán integrados por dúas persoas docentes con independencia do corpo o que pertenzan e, xa que logo, deberán solicitar o mesmo cuadrimestre para o desenvolvemento do traballo.
Na modalidade 6A -grupos de traballo para elaboración de materiais curriculares-, os proxectos centraranse na elaboración de materiais curriculares relacionados coas distintas áreas e materias do currículo.
Na modalidade 6B -grupos de traballo para elaboración de materiais relacionados cos plans de convivencia-, os proxectos versarán sobre a dinamización e posta en práctica de plans de convivencia.
5. Na modalidade 7 -perfeccionamento en linguas estranxeiras no exterior-, de dous meses de duración, dirixida ao profesorado de linguas estranxeiras ou que imparta algunha materia nun idioma estranxeiro, o proxecto centrarase na presentación do plan de perfeccionamento da lingua para desenvolver durante o período da licenza.
6. En caso de empate, este dirimirase atendendo sucesivamente aos seguintes criterios:
a) Maior puntuación no apartado 1 do baremo.
b) Maior puntuación no apartado 2 do baremo.
c) Maior puntuación no apartado 3 do baremo.
7. No caso de se produciren vacantes nalgunha das modalidades ofertadas, poderán acumularse a outras modalidades, atendendo aos criterios seguintes criterios:
a) No corpo de mestres as vacantes da modalidade 1 poderán acumularse á modalidade 2 e viceversa.
b) Para os corpos de inspectores, as vacantes poderán acumularse entre as modalidades 4 e 5 e viceversa.
c) Para o resto dos corpos poderán acumularse entres si as vacantes das modalidades 1, 2 e 3 e viceversa; e, por outra parte, as vacantes das modalidades 4 e 5 e viceversa.
8. En ningún caso poderá excederse o número total de licenzas retribuídas establecido coa distribución indicada no anexo I.
Artigo 10º.-Resolución provisoria.
1. A relación das persoas preseleccionadas, tanto para as licenzas retribuídas como non retribuídas, farase pública nos taboleiros de anuncios da Consellería de Educación e Ordenación Universitaria e das delegacións provinciais, así como no portal educativo da Consellería de Educación e Ordenación Universitaria (www.edu.xunta.es) na internet, abríndose un prazo de dez días naturais para efectuar reclamacións ante a presidenta da comisión. Transcorrido este prazo, e unha vez resoltas as reclamacións, a comisión seleccionadora remitiralle á conselleira de Educación e Ordenación Universitaria a proposta de resolución da concesión de licenzas por estudos, xunto coa acta ou actas definitivas, nas cales se indicarán as valoracións outorgadas a cada unha das persoas candidatas, así como a relación final de seleccionados para as licenzas retribuídas; engadirase á acta unha lista coas persoas beneficiarias das licenzas non retribuídas.
2. No mesmo prazo establecido no parágrafo anterior, poderán presentarse renuncias á concesión das licenzas por estudos perante a mencionada comisión seleccionadora.
Artigo 11º.-Resolución definitiva.
1. A Consellería de Educación e Ordenación Universitaria publicará a resolución definitiva de licenzas por estudos no seu portal educativo (www.edu.xunta.es) na internet e no Diario Oficial de Galicia, expedindo, así mesmo, as credenciais singulares correspondentes.
2. Unha vez resolta esta convocatoria non se admitirán renuncias ás licenzas concedidas, agás casos de excepcional gravidade e libremente apreciados pola Consellería de Educación e Ordenación Universitaria.
3. Contra esta resolución as persoas interesadas poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
4. No caso de que un ou unha docente ocupe un posto en réxime de comisión de servizos, a Consellería de Educación e Ordenación Universitaria decidirá a posibilidade de concesión da licenza en función das necesidades do servizo.
5. As solicitudes consideraranse desestimadas de non quedar resolta a convocatoria no prazo de seis meses desde a data de publicación desta orde.
Artigo 12º.-Períodos de duración das licenzas retribuídas por estudos.
1. O período improrrogable de duración das licenzas dun curso completo será, como máximo, do 1 de setembro de 2007 ao 31 de agosto de 2008, para o profesorado de educación infantil e de educación primaria, e desde o 15 de setembro de 2007 ao 14 de setembro de 2008, para os corpos do profesorado de ensino secundario, mestres impartan docencia no primeiro ciclo da educación secundaria obrigatoria, ensinos do réxime especial e inspectores.
2. Nas licenzas cuadrimestrais das modalidades 4, 5 e 6, a duración dos cuadrimestres establécese do seguinte xeito:
a) Para o profesorado de educación infantil e de educación primaria:
-Primeiro cuadrimestre: do 1 de setembro de 2007 ao 31 de decembro de 2007.
-Segundo cuadrimestre: do 1 de marzo de 2008 ao 30 de xuño de 2008.
b) Para o profesorado que imparta docencia no ensino secundario e nas ensinanzas de réxime especial:
-Primeiro cuadrimestre: do 15 de setembro de 2007 ao 14 de xaneiro de 2008.
-Segundo cuadrimestre: do 1 de marzo de 2008 ao 30 de xuño de 2008.
c) Para funcionarios dos corpos de inspección:
-Segundo cuadrimestre: do 1 de marzo de 2008 ao 30 de xuño de 2008.
3. Nas licenzas bimensuais da modalidade 7, o período de goce da licenza, sempre dentro dos límites que
marca o punto 1 deste artigo, escollerao o solicitante e deberá ser continuado.
Artigo 13º.-Obrigas dos beneficiarios.
Ao longo do período de licenzas por estudos, as persoas beneficiarias das licenzas retribuídas asumen a obriga de presentar perante o Servizo de Formación do Profesorado da Dirección Xeral de Ordenación e Innovación Educativa da Consellería de Educación e Ordenación Universitaria a seguinte documentación:
1. Para a modalidade 1, enviarase entre o 16 e o 31 de marzo de 2008 un resumo das partes do traballo realizado ata esa data.
2. Para as modalidades 2, 3 e 4, enviarase:
a) Durante os meses de outubro e novembro de 2007, orixinal ou fotocopia compulsada do xustificante da matrícula no centro en que se realizarán os estudos e do pagamento das taxas desta.
b) Para as modalidades 2 e 3, certificado de asistencia ás clases feito por cada profesor ou profesora referido ata o 15 de marzo de 2008, que se remitirá entre o 16 e o 31 do dito mes, ou declaración xurada de non ter clases presenciais, se é o caso.
c) No caso da modalidade 4, ao ser cuadrimestral, certificado de asistencia ás clases, feito por cada profesor ou profesora, ou declaración xurada de non ter clases presenciais, sé o caso, que se enviará do 1 ao 8 do terceiro mes en que se goce a licenza.
3. Para as modalidades 5 e 6 enviarase, do 1 ao 8 do terceiro mes en que se goce a licenza, un resumo da parte do traballo realizados ata esa data.
Unha vez rematada a licenza por estudos, no prazo de dous meses, contados desde a finalización do período da licenza por estudos, e como documentación xustificativa dela, enviarase, segundo a modalidade, a seguinte documentación:
1. Para a modalidade 1: orixinal ou fotocopia compulsada do xustificante de ter depositada a tese para a súa lectura.
2. Para as modalidades 2, 3 e 4: certificación académica orixinal ou fotocopia compulsada dos estudos realizados. Nestas modalidades, o referente para o prazo de presentación será o remate do curso académico.
3. Para as modalidades 5 e 6: un orixinal en soporte papel da memoria do proxecto realizado e unha versión electrónica preparada para a súa posible publicación na internet. Para isto último, deberanse seguir as recomendacións da guía de boas prácticas de publicación web dispoñible na parte de contidos do portal educativo, no enderezo electrónico:
http://www.edu.xunta.es/contidos/guia boas practicas
, especialmente no referente ao tratamento das imaxes e ao tamaño dos ficheiros.
4. Para a modalidade 7: certificación orixinal ou fotocopia compulsada expedida polo centro ou institución onde realizou o perfeccionamento na lingua estranxeira, con expresión do título, contidos, datas e duración en horas da formación recibida, así como unha tradución da dita certificación.
Unha vez rematado o prazo de presentación da documentación xustificativa das licenzas, reunirase a comi
sión para facer a avaliación destas. O resultado acadado comunicaráselle aos interesados por escrito.
Artigo 14º. Situación administrativa dos beneficiarios.
Durante o tempo de duración da licenza por estudos os docentes seleccionados recibirán os emolumentos correspondentes ás súas retribucións básicas e complementarias, agás no caso das licenzas non retribuídas.
As persoas beneficiarias dunha licenza por estudos consideraranse, para todos os efectos, en situación de servizo activo. O profesorado beneficiario de licenza sen retribución deberá aboar as cotizacións correspondentes ao funcionario e á Administración.
Artigo 15º.-Incompatibilidades.
A concesión de licenzas por estudos con retribución implicará a incompatibilidade con calquera outra actividade pública ou privada, excepto para aquelas persoas funcionarias docentes que teñan concedida unha compatibilidade con anterioridade á publicación desta orde. A concesión dunha licenza non retribuída admitirá simultaneidade con outras axudas económicas.
Artigo 16º.-Responsabilidades por incumprimento.
O incumprimento do disposto nesta convocatoria poderá dar lugar á rescisión da licenza por estudos ou á incursión en responsabilidades disciplinarias de acordo co vixente Regulamento do réxime disciplinario dos funcionarios da Administración da Comunidade Autónoma de Galicia.
Artigo 17º.-Seguimento.
A Dirección Xeral de Ordenación e Innovación Educativa efectuará o adecuado seguimento e control dos estudos e traballos que se realicen durante o período da licenza, e poderá solicitar directamente, a través de entrevista, ou por medio da Inspección educativa, información sobre o traballo realizado e sobre o que queda pendente, de tal xeito que o incumprimento do establecido no proxecto inicial poida dar lugar á rescisión da licenza.
1. A Consellería de Educación e Ordenación Universitaria disporá das memorias e dos traballos realizados de acordo coa lexislación vixente sobre propiedade intelectual.
2. Os autores e autoras, para poderen publicar pola súa conta os devanditos traballos, deberán solicitar e contar coa autorización previa da Dirección Xeral de Ordenación e Innovación Educativa, facendo constar na correspondente publicación que o traballo foi realizado durante unha licenza por estudos retribuída pola Consellería de Educación e Ordenación Universitaria. Esta mención figurará tanto no caso de que a publicación do traballo sexa total como parcial.
3. Co fin de que as investigacións poidan ser coñecidas polo profesorado, para contribuír á mellora do ensino, os traballos que considere de especial interese a comisión de avaliación poderán ser difundidos pola Consellería de Educación e Ordenación Universitaria.
Artigo 18º.-Retirada de documentación.
Unha vez transcorridos tres meses desde a data de publicación da resolución definitiva no Diario Oficial de Galicia, as persoas interesadas, ou os seus representantes legais, disporán dun prazo de seis meses para poder retirar a documentación ante a presidenta da comisión. Unha vez transcorrido o dito prazo, entenderase que renuncian á súa devolución.
Artigo 19º.-Réxime dos recursos.
Contra esta orde as persoas interesadas poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia.
Disposicións derradeiras
Primeira.-Autorízase a Dirección Xeral de Ordenación e Innovación Educativa para ditar as instrucións necesarias para a aplicación e desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de marzo de 2007.
Laura Sánchez Piñón
Conselleira de Educación e Ordenación Universitaria
ANEXO I
Distribución das licenzas por estudos retribuídas que se convocan para o curso 2007-2008 segundo as modalidades e corpos ou escalas do profesorado:
Modalidades
Todos os corpos agás maetres e inspectores
Corpo de mestres
Corpos de inspectores
Todos os corpos
1. Tesis de doutoramento (curso completo)
8
4
1
2. Primeira licenciatura, enxeñaría, arquitectura ou estudos equivalentes (curso completo)
5
25
-
3. Primeira diplomatura, enxeñaría técnica, arquitectura técnica ou estudos equivalentes (curso completo)
5
-
-
4. Segunda licenciatura, enxeñaría, arquitectura ou estudos equivalentes (cuadrimestral)
10
-
1
5. Proxectos (cuadrimestral)
60
50
1
6A. Grupos de traballo para elaboración de materiais curriculares (cuadrimestral)
4
6B. Grupos de traballo para elaboración de materiais relacionados con plans de convivencia (cuadrimestral)
2
7. Perfeccionamento en linguas extranxeiras (bimensual)
10
10
Totais
98
89
3
6
ANEXO IV
Esquema do contido do proxecto de licenza por estudos e da documentación complementaria, segundo o caso.
Modalidade:
1. Tese:
1.1. Título da tese.
1.2. Certificación académica orixinal ou fotocopia compulsada de estar en posesión do diploma de estudos avanzados (DEA) ou equivalente.
1.3. Certificación orixinal ou fotocopia compulsada do departamento en que estea inscrita a tese.
1.4. Traballo xa realizado.
1.5. Traballo que realizará durante o período da licenza.
1.6. Informe da persoa que a dirixe, segundo o modelo do anexo VII, no cal se especifique a data do comezo do traballo e que este se atopa na fase final da súa elaboración.
2. Primeira licenciatura, enxeñaría, arquitectura ou estudos equivalentes.
2.1. Escrito en que se especifique claramente as materias que lle faltan para obter a licenciatura, enxeñaría, arquitectura ou estudos equivalentes, concretando a que curso pertencen.
2.2. Certificación académica orixinal do curso 2006-2007 dos estudos realizados ata a data, correspondentes á licenciatura, enxeñaría, arquitectura ou estudos equivalentes que solicita, na cal conste, se é o caso, as materias en que estea matriculado no curso 2006-2007.
2.3. Fotocopia do plan de estudos que está a seguir.
2.4. Centro en que proxecta realizar os estudos: nome, enderezo, localidade, provincia, país e teléfono.
2.5. Promesa ou declaración xurada de non ter previamente unha titulación equivalente ou superior.
3. Primeira diplomatura, enxeñaría técnica, arquitectura técnica ou estudos equivalentes:
3.1. Escrito en que se especifique claramente as materias que lle faltan para obter a diplomatura, enxeñaría técnica, arquitectura técnica ou estudos equivalentes, concretando a que curso pertencen.
3.2. Certificación académica orixinal do curso 2006-2007 dos estudos realizados ata a data, correspondentes á diplomatura, enxeñaría técnica, arquitectura técnica ou estudos equivalentes que solicita, na cal conste, se é o caso, as materias en que estea matriculado no curso 2006-2007.
3.3. Fotocopia do plan de estudos que está a seguir.
3.4. Centro en que proxecta realizar os estudos: nome, enderezo, localidade, provincia, país e teléfono.
3.5. Promesa ou declaración xurada de non ter previamente unha titulación equivalente ou superior.
4. Segunda licenciatura, enxeñaría, arquitectura ou estudos equivalentes:
4.1. Escrito en que se especifique claramente as materias que lle faltan para obter a licenciatura, enxeñaría, arquitectura ou estudos equivalentes, concretando a que curso pertencen.
4.2. Certificación académica orixinal do curso 2006-2007, dos estudos realizados ata a data, correspondentes á licenciatura, enxeñaría, arquitectura ou estudos equivalentes que solicita, na cal conste, se é o caso, as materias en que estea matriculado no curso 2006-2007.
4.3. Fotocopia do plan de estudos que está a seguir.
4.4. Centro en que proxecta realizar os estudos: nome, enderezo, localidade, provincia, país e teléfono.
4.5. Especificar claramente o cuadrimestre que se prefire; de non facelo adxudicaráselle automaticamente o primeiro.
5. Proxectos:
5.1. Presentarase un proxecto sobre o estudo que se vaia realizar durante o período da licenza en que os profesores concretarán o traballo que van iniciar, determinando os aspectos do deseño e, de xeito especial, como serán levadas a cabo as fases de posta en práctica e avaliación.
Neste proxecto, que poderá ser tanto de carácter organizativo como curricular, farase constar:
a ) Título do proxecto.
b) Participante/s. Datos persoais e profesionais.
c) Deseño do traballo que se vai realizar:
-Xustificación baseada no contexto.
-Obxectivos.
-Contidos.
-Metodoloxía.
-Temporalización.
-Recursos.
-Organización de responsabilidades e tarefas para a posta en marcha.
-Síntese do proceso de avaliación.
Se se tratar de elaboración de materiais e non for posible contrastalos na aula, especificaríanse as condicións para a súa aplicación. No caso de que xa exista un traballo persoal (ou de equipo) previo, en relación co proxecto que se presenta, engadirase un breve resumo das realizacións previas, indicarase a fase en que se atopa e desenvolveranse o resto dos aspectos.
d) Mención explícita á relación co traballo de aula ou coa organización do centro, se é o caso.
e) Bibliografía e/ou referencias anteriores á temática do traballo.
Os traballos ou investigacións que supoñan unha actuación en centros docentes ou noutras institucións públicas ou privadas, xuntarán certificado de conformidade da dirección do/s centro/s co visto e prace da Inspección educativa ou autorización das persoas responsables das institucións, se é o caso.
O proxecto terá unha extensión máxima de 20 páxinas en papel tamaño DIN-A4, a dobre espazo e cunha letra de 12 puntos.
Deberase especificar claramente o cuadrimestre que se prefire; de non facelo adxudicaráselle automaticamente o primeiro.
6. Grupos de traballo:
6.1. Tanto para a modalidade 6.A -grupos de traballo para elaboración de materias curriculares-, como para a modalidade 6.B -grupos de traballo para elaboración de materias relacionadas cos plans de convivencia-, presentarase un proxecto sobre o traballo que se vaia realizar durante o período da licenza en que se concretará, de xeito especial, como serán levadas a cabo as fases de posta en práctica e avaliación. Neste proxecto, farase constar:
a) Título do proxecto.
b) Persoas participantes. Datos persoais e profesionais. Só un dos compoñentes constará na solicitude do anexo II e será a persoa de referencia para a Administración educativa. Non obstante, como parte da documentación que se vai entregar, será imprescindible facer constar os datos persoais e profesionais correspondentes ao segundo membro do grupo de traballo.
c) Deseño do traballo que se vai realizar:
-Xustificación baseada no contexto.
-Obxectivos.
-Contidos.
-Metodoloxía.
-Temporalización.
-Recursos.
-Organización de responsabilidades e tarefas para a posta en marcha.
-Síntese do proceso de avaliación.
d) Mención explícita á relación co traballo de aula.
e) Bibliografía e/ou referencias anteriores á temática do traballo.
Os traballos ou investigacións que supoñan unha actuación en centros docentes ou noutras institucións públicas ou privadas xuntarán certificado de conformidade da dirección do/s centro/s co visto e prace da Inspección educativa, ou autorización das persoas responsables das institucións, se é o caso.
O proxecto terá unha extensión máxima de 20 páxinas en papel tamaño DIN-A4, a dobre espazo e cunha letra de 12 puntos.
Deberase especificar claramente o cuadrimestre que se prefire; de non facelo adxudicaráselle automaticamente o primeiro.
7. Perfeccionamento en linguas estranxeiras no exterior.
7.1. Certificación en que se faga constar o idioma que está a impartir o solicitante expedida polo director ou polo secretario do centro educativo.
7.2. O proxecto consistirá na exposición do plan de perfeccionamento que pretende emprender con base na lingua estranxeira que imparte, con expresión de, polo menos:
a) País onde se levará a cabo. Enténdese que o país escollido deberá ter como lingua oficial aquela que imparte o solicitante.
b) Centro ou institución onde recibirá a formación, indicando o enderezo.
c) Denominación da formación que vai recibir, nivel académico e a súa duración expresada en días e cómputo total de horas.
d) Calquera outros aspectos que se consideren salientables para unha mellor valoración do plano.
ANEXO V
Modelo de informe
Curso 2007-2008
Servizo de Inspección da Delegación Provincial da Consellería de Educación e Ordenación Universitaria
Don/Dona
Corpo
NRPDNI
Sede de destinoTeléfono
LocalidadeProvincia
a) Organización da súa actividade docente:
b) Participación no funcionamento do centro:
c) Participación en programas educativos de innovación:
Total da valoración outorgada (de 0 a 1 puntos):
En......, ......de ....... de 2007.
O/a inspector/a
Visto e prace
O delegado provincial
ANEXO VI
Modelo de informe para inspectores e inspectoras
Curso 2007-2008
Subdirección Xeral de Inspección, Avaliación e Calidade do Sistema Educativo da Consellería de Educación e Ordenación Universitaria
Don/Dona
Corpo
NRPDNI
Sede de destinoTeléfono
LocalidadeProvincia
a) Función de avaliación:
b) Función de asesoramento e información:
c) Función de control:
d) Colaboración na formación permanente do profesorado:
Total da valoración outorgada (de 0 a 1 puntos):
En......, ......de ....... de 2007.
O subdirector xeral de Inspección, Avaliación e Calidade do Sistema Educativo
Visto e prace
A directora xeral de Ordenación e Innovación Educativa
ANEXO VII
Modelo de informe
Curso 2007-2008
Director/a da tese de doutoramento.
Don/a, director/a da tese de doutoramento, presentada por Don/a, informa do seguinte:
a) O traballo de investigación comezou con data de
b) Nestes momentos o traballo atópase na fase final da súa elaboración.
c) A presentación da tese para a súa defensa terá lugar, previsiblemente, antes do (1) ..... de... de 2008.
E para que conste, para os efectos de solicitude dunha licenza por estudos, asino esta certificación en ........., ..... de .................. de 2007.
(Sinatura)
(1) 31 de agosto de 2008, para o profesorado de educación infantil e primaria;
14 de setembro de 2008, para o profesorado de ensino secundario, mestres que impartan docencia no primeiro ciclo da educación secundaria obrigatoria, ensino de réxime especial e inspectores.